אבי רוזנפלד

אבי רוזנפלד (נולד ב-26 בדצמבר 1974) הוא קצין בצה"ל בדרגת תת-אלוף המשרת כמפקד אוגדת עזה. קודם לכן שירת כמפקד עוצבת הבזק, מפקד חטיבת ביסלמ"ח, מפקד החטיבה הצפונית ברצועת עזה, מפקד עוצבת השרון, מפקד יחידת שלדג ומפקד גדס"ר נח"ל.

== חייו האזרחיים ==
רוזנפלד נולד וגדל בקיבוץ עין השופט. בצעירותו למד בקיבוץ ובתיכון האזורי "הרי אפרים".

הוא בעל תואר ראשון במשפטים מהמרכז הבינתחומי הרצליה, ותואר שני במדע המדינה מאוניברסיטת חיפה. הוא בוגר תוכנית המנהיגות הבכירה של קרן וקסנר.

הוא נשוי לטליה ואב לארבעה.

== קריירה צבאית ==
רוזנפלד התגייס לצה"ל בנובמבר 1993, שובץ בחטיבת הנח"ל והתקבל לפלס"ר נח"ל. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לפלס"ר ומונה למפקד צוות. לאחר מכן שימש כמפקד פלגת לוחמים בפלס"ר, ולקח חלק בלחימה בדרום לבנון. בתחילת שנת 1998, לאחר שירות של יותר מ-4 שנים, השתחרר מצה"ל.

לאחר שנה וחצי, באמצע שנת 1999, שב לשירות קבע, ומונה למפקד פלוגה בחטיבת הנח"ל, והוביל אותה בלחימה בדרום לבנון, בזמן הנסיגה מלבנון ובתחילת האינתיפאדה השנייה. בהמשך עבר לשרת ביחידת שלדג ומונה למפקד פלגת הכשרות ביחידה. לאחר מכן מונה למפקד פלגת לוחמים ביחידה, והוביל אותה בפעילות מבצעית בגזרות הלחימה השונות ובמלחמת לבנון השנייה. בהמשך שימש כסגן מפקד היחידה. לאחר מכן יצא ללימודים בפו"ם.

בשנת 2010 הועלה לדרגת סא"ל ומונה לראש ענף חי"ר במרכז לאימונים באש במל"י, ושימש בתפקיד עד שנת 2011. בהמשך חזר לחטיבת הנח"ל ומונה למפקד גדס"ר נח"ל בין השנים 2011–2012. לאחר מכן מונה למפקד יחידת שלדג בין השנים 2012–2015, והוביל את היחידה בין היתר במהלך מבצע עמוד ענן, מבצע שובו אחים ומבצע צוק איתן וכן במסגרת המב"ם. באוגוסט 2015 הועלה לדרגת אל"ם ומונה למפקד עוצבת השרון, ושימש בתפקיד עד 22 ביוני 2017. ב-20 ביולי 2017 מונה למפקד החטיבה הצפונית ברצועת עזה, ושירת בתפקיד עד 23 במאי 2019. ב-15 באוגוסט 2019 מונה למפקד חטיבת ביסלמ"ח, תפקיד אותו מילא עד 25 באוגוסט 2020. ב-20 באוגוסט 2020 הועלה לדרגת תא"ל וב-10 בספטמבר נכנס לתפקידו כמפקד עוצבת עידן. ב-15 בספטמבר, האוגדה נסגרה, והוקמה במקומה תחת פיקודו עוצבת הבזק. בתפקיד זה כיהן עד 11 באוגוסט 2022.

===מפקד אוגדת עזה===

ב-15 באוגוסט 2022 מונה רוזנפלד למפקד אוגדת עזה.

על פי תחקיר של רביב דרוקר בחדשות 13, אוגדת עזה לא נערכה כיאות למתקפה זו, ותפקודה ותפקוד רוזנפלד היו לקויים גם לאחר תחילתה. המחבלים חדרו גם למחנה רעים, בסיס מפקדת האוגדה, שלטו בו במשך שעות אחדות, והרגו חיילים אחדים, עד שצה"ל השתלט מחדש על הבסיס.

ב-9 ביוני 2024 הודיע רוזנפלד על התפטרותו מתפקידו כמפקד אוגדת עזה בעקבות האירועים ב-7 באוקטובר. במכתב לרמטכ"ל ולראשי הרשויות בעוטף עזה כתב רוזנפלד: "נכשלתי במשימת חיי להגן על העוטף". רוזנפלד היה הקצין הבכיר השני שהתפטר בעקבות אירועי השבעה באוקטובר, אחרי האלוף אהרון חליוה.

== קישורים חיצוניים ==

* נחמן גלבוע, [https://archive.today/20150823052106/http://www.kibbutz.org.il/itonut/2011/dafyarok/110922_magad.htm ציונות 2011: בני קיבוצים, צריך אתכם בצבא], הזמן הירוק, 22 בספטמבר 2011
* 
* 
;מפרי עטו:
* אבי רוזנפלד וגל פרל פינקל, [https://www.idf.il/141793/ לבוא חזקים - הצורך לפעול בצפיפות טקטית], מרכז דדו, 23 בדצמבר 2021

== הערות שוליים ==

קטגוריה:בוגרי סיירת נח"ל
קטגוריה:מפקדי גדודים בחטיבת הנח"ל
קטגוריה:מפקדי יחידת שלדג
קטגוריה:מפקדי חטיבה 5
קטגוריה:מפקדי החטיבה הצפונית באוגדת עזה
קטגוריה:מפקדי חטיבת ביסלמ"ח
קטגוריה:מפקדי עוצבת עידן
קטגוריה:מפקדי אוגדת עזה
קטגוריה:תתי-אלופים בצה"ל
קטגוריה:בוגרי המוסד החינוכי הרי אפרים
קטגוריה:בוגרי המרכז הבינתחומי הרצליה: משפטים
קטגוריה:בוגרי אוניברסיטת חיפה
קטגוריה:קציני צה"ל בוגרי תוכנית המנהיגות הבכירה של קרן וקסנר
קטגוריה:עין השופט: אישים
קטגוריה:מפקדי אוגדות במלחמת חרבות ברזל
קטגוריה:ישראלים שנולדו ב-1974